นายกรัฐมนตรี ตรวจราชการในพื้นที่กรุงเทพมหานคร ลงเรือคลองแสนแสบ
นายกรัฐมนตรี  พร้อมคณะ ตรวจราชการในพื้นที่กรุงเทพมหานคร ร่วมรณรงค์สร้างวินัยการจราจรและความปลอดภัยบนท้องถนน ลงเรือคลองแสนแสบ

พรุ่งนี้ 22 พฤศจิกายน 2561  ตรงกับวันลอยกระทง  พลเอก  ประยุทธ์  จันทร์โอชา   นายกรัฐมนตรี  ไปตรวจราชการในพื้นที่กรุงเทพมหานคร โดยเวลา  07.45 น.  นายกรัฐมนตรีพร้อมคณะ  ถึงโรงเรียนวัดศรีบุญเรือง เขตบางกะปิ เพื่อร่วมรณรงค์สร้างวินัยการจราจรและความปลอดภัยบนท้องถนน มอบหมวกกันน็อกให้แก่ตัวแทนนักเรียนและให้โอวาทในการขับขี่อย่างปลอดภัย

จากนั้น นายกรัฐมนตรีพร้อมคณะ  เดินทางไปยังวัดศรีบุญเรือง เขตบางกะปิ สักการะพระประธาน พระพุทธศรีสุโขทัย (หลวงปู่สุโขทัย  พระพุทธรูปเนื้อทองสำริด สร้างขึ้นในสมัยสุโขทัย ศิลปะแบบตะกวนอายุกว่า 700  ปี) และนมัสการพระครูสุนทรวีรวงศ์ เจ้าอาวาสวัดศรีบุญเรือง พร้อมเยี่ยมชมผลิตภัณฑ์สินค้าชุมชน (OTOP) ของเขตบางกะปิ ที่บริเวณหน้าวัดศรีบุญเรือง

นายกรัฐมนตรีพร้อมคณะ ลงเรือที่ท่าเรือวัดศรีบุญเรือง เพื่อไปยังท่าเรือศูนย์การค้าเดอะพาซิโอ เขตสะพานสูง ซึ่งระหว่างการเดินทางรับฟังบรรยายสรุปเรื่อง ความเป็นมาของคลองแสนแสบ โดยนายระพีพัฒน์ เกษโกศล   นักพัฒนาการท่องเที่ยวชำนาญการพิเศษ เมื่อถึงศูนย์การค้าเดอะพาซิโอ นายสกลธี ภัททิยกุล  รองผู้ว่าราชการกรุงเทพมหานคร บรรยายสรุปความก้าวหน้าการพัฒนาคลองแสนแสบและการเดินทางสัญจรทางเรือ และโครงการ Park &amp; Ride (จอดแล้วจร) พร้อมทักทายกับประชาชน  
จากนั้นเดินทางไปยังมัสยิดกมาลุลอิสลาม เขตคลองสามวา ซึ่งเป็นมัสยิดเก่าแก่มีประวัติความเป็นมายาวนานเกือบ 200 ปี เยี่ยมชมนิทรรศการและผลิตภัณฑ์ที่มาจากโครงการไทยนิยม ยั่งยืน และสินค้าเกษตรของดี เขตคลองสามวา  เยี่ยมชมศูนย์พัฒนาเด็กเล็กก่อนวัยเรียนชุมชนกมาลุลอิสลาม ปัจจุบัน มัสยิดกมาลุลอิสลามเป็นแหล่งดูงานด้านสิ่งแวดล้อม ด้านการบริหาร ด้านพัฒนาท้องถิ่นและด้านบูรณาการหลักวิชาการกับศาสนา

และภารกิจสุดท้ายของการเดินทางตรวจราชการในพื้นที่กรุงเทพมหานคร  นายกรัฐมนตรีพร้อมคณะ เยี่ยมชมตลาดมีนบุรี ซึ่งมีเนื้อที่ทั้งหมด 20 ไร่ เป็นแผงจำหน่ายสินค้าประเภทของสด เสื้อผ้าสำเร็จรูปเครื่องใช้และภายในศูนย์การค้า ได้รับรางวัลตลาดพรีเมียมมาร์เก็ต จากกรุงเทพมหานคร